Toshkentda qishloq xo‘jalik mahsulotlari xalqaro ko‘rgazmasi boshlandi

Poytaxtimizdagi “O‘zko‘rgazmasavdo” markazida bog‘dorchilik, polizchilik, asalarichilik va gulchilik sohasidagi “Agro Food – 2013” xalqaro ko‘rgazmasi boshlandi. Bu haqda O‘zA xabar bermoqda.

Landshaft dizayni bo‘yicha texnologiyalar, zamonaviy issiqxonalar, quyosh yordamida quritiladigan moslamalar, organik va mineral o‘g‘itlar, uzumchilik, asalarichilik mahsulotlari namoyish etilayotgan ko‘rgazmada meva va sabzavotlarning eng yaxshi navlari, sitrus va manzarali daraxt turlari bilan tanishish mumkin.

Ko‘rgazmada Qoraqalpog‘iston Respublikasi va viloyatlardan kelgan ilg‘or fermerlar, asalarichilar, gulchilar, agrofirmalar rahbarlari, Xitoy, Isroil, Qozog‘istondan tadbirkorlar ishtirok etmoqda.

Tadbir qishloq xo‘jaligi sohasidagi innovatsion texnologiyalar, bog‘dorchilik, polizchilik, asalarichilik va gulchilik yo‘nalishidagi ilmiy ishlanmalarni keng targ‘ib va joriy etishga qaratilgan, deb yozadi O‘zA.
Foto © O‘zA